El Govern inverteix 951.520 euros en mesures per a prevenir els contagis de la covid-19 als edificis judicials, a les dependències de l'Institut de Medicina Legal i Ciències Forenses i a les presons i centres educatius de justícia juvenil. Es preveu utilitzar termòmetres i càmeres tèrmiques als accessos dels centres penitenciaris i de justícia juvenil. La incorporació d’aquests instruments serà progressiva i s’haurà completat per a l’inici de la fase 2, que implica el restabliment dels vis a vis i el contacte directe entre presos, amics i familiars, sense la separació del vidre del locutori. L’adquisició de les càmeres i les pistoles tèrmiques suposa una inversió de 175.000 euros La Secretaria de Mesures Penals, Reinserció i Atenció a la Víctima ha hagut de generar activitats formatives alternatives davant la reducció o suspensió de sortides programades per activitats culturals o de tractament.  S'ha adquirit materials per a l’esport amb un import de 19.000 euros. El Departament de Justícia també ha proporcionat televisions als presos sense recursos econòmics.  Aquestes persones també han pogut trucar gratuïtament a les seves famílies, per contrarestar la suspensió dels vis a vis. També, per afavorir tant el contacte amb les famílies com l’accés a la informació, Justícia ha proporcionat trucades extraordinàries i videotrucades a través de telèfons mòbils expressament adquirits amb aquesta finalitat. Aquest conjunt de mesures ha tingut un cost de 133.559 euros. El reforç de la higiene als centres penitenciaris i de justícia juvenil ha requerit l’adquisició de noves màquines rentadores i assecadores industrials i de 340 matalassos, amb un import de 55.319 euros.  El distanciament social ordenat per les autoritats sanitàries ha obligat el Departament de Justícia a rehabilitar espais de les presons en desús per la caiguda de la població penitenciària. La rehabilitació de cel·les i la modernització de les corresponents mesures de seguretat ha suposat una inversió de 177.340 euros. Tot i que fins ara només s’ha produït un brot ja controlat a Quatre Camins, aquests espais podrien servir per separar els presos en casos de nous brots a l’interior dels centres.   La prevenció dels contagis a totes les dependències del Departament de Justícia ha suposat una despesa de 103.000 euros en desinfeccions integrals o de parts de centres penitenciaris, centres de justícia juvenil, dependències forenses i espais judicials. En els dos mesos d’emergència sanitària, el Departament ha dotat tots els centres de treball amb hidroalcohol i una remesa especial de sabó, tant per als professionals com per als usuaris dels serveis, amb un cost de 133.727 euros. A més d’aquest desinfectant, Justícia ha adquirit mascaretes FFP2 i quirúrgiques, ulleres, guants i vestits integrals de protecció individual per valor de 36.980 euros. Justícia també ha previst la compra de proteccions higièniques per als micròfons del sistema de megafonia i enregistrament dels judicis per a tots els jutjats de Catalunya.   Finalment, el Departament de Justícia ha equipat els jutjats de tot Catalunya amb 1.240 mampares i pantalles protectores instal·lades en els taulells des d’on els professionals atenen la ciutadania. A més de les mampares, la Generalitat també ha retolat tots els edificis judicials amb instruccions sobre les distàncies de seguretat i les normes de prevenció, amb un import de 96.320 euros. A banda d’això, la Secretaria ha renovat diversos sistemes de ventilació de dependències de l’Institut de Medicina Legal i Ciències Forenses de Catalunya, amb una inversió de 8.923 euros.

Summary: El Govern inverteix 950.000 euros a la prevenció de contagis de la covid-19 a jutjats, presons i justícia juvenil


Greenpeace ha carregat aquest dijous contra els ajuntaments de Madrid i Barcelona per anteposar els cotxes a la salut. En un comunicat, l'ONG ha responsabilitat els dos governs, "que van ignorar el problema de la contaminació negant-se a prendre mesures contra els vehicles contaminants". L'entitat recorda que la directiva de la UE va entrar en vigor el 2010, però Madrid no va implantar el seu protocol fins al 2015, i Barcelona fins al 2017. Madrid Central no va veure la llum fins a finals del 2018, i la Zona de Baixes Emissions de Barcelona no ho farà fins al 2020. Abans d'aquestes mesures, "els governs havien ignorat els reiterats avisos de la UE". Greenpeace reclama un peatge urbà i mesures contra la saturació marítima i aèria que pateix la ciutat.  L'ONG ha lamentat que mesures necessàries com la unió del tramvia, les superilles o l'extensió dels carrils bici hagin estat fortament criticades quan el govern de la ciutat les ha impulsat. La zona de baixes emissions és "necessària però insuficient", segons Greenpeace.

Summary: Greenpeace carrega contra els ajuntaments de Madrid i Barcelona per anteposar els cotxes a la salut


La Comissió Europea recomana tancar, “quan calgui”, els immigrants en situació irregular en centres de detenció durant un període de 18 mesos perquè “el temps màxim de detenció” permès en alguns estats “és significativament menor” al que cal per tramitar les expulsions. “No significa que obrim centres de concentració”, s’ha justificat el comissari d’Interior, Dimitris Avromopoulos, que ha dit que aquests recintes, com els CIEs, han de servir perquè “els que no tenen dret a l’estatus de refugiat” estiguin “en algun lloc, en condicions molt dignes” mentre es tramita la seva expulsió de la UE. Segons Avramopoulos, es tracta “d’evitar que s’escapin”.   La Comissió Europea ha presentat aquest dijous una sèrie de recomanacions per aconseguir una “política de retorns de la UE eficient i creïble”. Brussel·les assegura que cal “reduir les ineficiències”, “tramitant sistemàticament les decisions de retorn que no tinguin data de caducitat” o fent front als “abusos del sistema utilitzant la possibilitat d’accelerar l’avaluació de les peticions d’asil”.  La CE fins i tot aposta per prendre decisions sobre l’asil, “quan sigui apropiat”, a través de “procediments a la frontera quan es sospiti que els demandants simplement volen retardar el retorn”.  Sobre les detencions, la CE parla “d’evitar la fugida” a través de la detenció de les persones que han rebut una ordre d’expulsió però “demostren” que no la volen “complir” ni volen “cooperar amb el procés d’identificació”. Brussel·les també menciona detencions en casos d’una “oposició violenta o fraudulenta” al retorn.  “El període de detenció sempre ha de ser el màxim de curt possible i amb l’objectiu de completar el procés de retorn amb èxit. Però el període màxim de detenció utilitzat per diversos estats membres és actualment significativament menor al temps que cal per completar els procediments de retorn”, assegura la Comissió en un comunicat. Per això, “la CE proposa que tots els estats membres mirin la possibilitat d’utilitzar, en els casos que sigui necessari, el període de detenció màxim permès per la llei de la UE, que s’ha d’adaptar segons els casos individuals”. La UE permet “un període màxim inicial de detenció de sis mesos amb la possibilitat d’allargar-lo fins a un màxim de 18 quan sigui necessari”.  Brussel·les també ha demanat als estats membres que "accelerin" el procés de reubicació dels refugiats atrapats en camps a Grècia i Itàlia, i que es completi el repartiment de les 160.000 persones promeses el mes de setembre. El comissari Avramopoulos ha dit que si el setembre no hi ha hagut millores en la solidaritat dels estats, la CE es plantejarà la imposició de sancions.

Summary: La CE aposta per tancar en “centres de detenció” els immigrants pendents d’expulsió per “evitar que s’escapin”


És un transcatèter que millora l'evolució dels malalts d'una patologia que afecta el 2% de la població ACN Barcelona.-L'hospital Sant Pau ha utilitzat per primer cop a l'Estat un nou dispositiu per tractar pacients amb insuficiència mitral severa, una patologia causada per un defecte en el tancament de la vàlvula mitral del cor. Es tracta d'un transcatèter que es col·loca al cor del pacient amb una intervenció mínimament invasiva i que millora el pronòstic, l'evolució i la qualitat de vida del malalt. Les persones que pateixen la patologia es cansen i s'ofeguen a causa de la sang que retorna cap als pulmons pel mal tancament de la vàlvula. La insuficiència mitral severa afecta el 2% de la població general i fins al 10% de les persones majors de 75 anys i fins ara s'associava a un mal pronòstic: fins a un 50% de mortalitat cinc anys després del diagnòstic. Només una minoria dels afectats -entre el 10 i el 15%- s'operen, ja que en la majoria de pacients el risc és massa alt. Així, la nova tècnica permet una via alternativa a la cirurgia mitjançant la instal·lació d'un dispositiu que regula el tancament de la vàlvula i possibilita tornar a fer vida normal. El doctor Antonio Serra, director de la Unitat d'Hemodinàmica de Sant Pau, explica en declaracions a l'ACN que el dispositiu, anomenat Pascal, és "com una pinça de la roba": "Té una part central i dues pales que es tanquen". "A través duna punxada a la vena femoral entrem per la vena i arribem fins a la mitral per agafar els dos vels i tancar el dispositiu", comenta. Això suposa "una millora espectacular dels símptomes". "Són pacients que tornen a fer una vida normal", diu sobre el cas de persones que ara poden caminar sense cansar-se i tornar a jugar amb els seus fills aixecant-los en braços. "Què passava fins ara? Que no tenien cap mena de solució", diu sobre la gran majoria de pacients que no podien operar-se i que havien de seguir un tractament mèdic. A més, remarca que s'ha demostrat que amb el transcatèter es redueix un 38% la mortalitat al cap de l'any, en comparació amb el tractament mèdic convencional. A banda, remarca de forma positiva, hi ha una reducció "franca i important" del grau d'insuficiència en un 95% dels malalts, el risc d'intervenció és "molt baix" i en 48 hores són a casa. Fins ara i des de fa prop d'una dècada existia un dispositiu similar, el MitraClip, però segons Serra el nou dispositiu que fa servir ara el Sant Pau és una mena d"evolució" basada en el mateix concepte però millor. De fet, l'experiència en la col·locació d'aquesta mena de dispositius és el que ha permès al Sant Pau ser el primer centre hospitalari de l'Estat en implantar el Pascal. En concret, al gener ja n'havia implantat dos i des de llavors ja en són dotze. Intervenció mínimament invasiva La reparació transcatèter de la vàlvula mitral no requereix parar el cor o fer cap incisió en el tòrax: el procediment es fa a través d'una petita incisió a l'engonal per on s'insereix un tub per arribar al costat esquerre del cor i poder així reparar la vàlvula mitral. Un cop col·locat el catèter en la posició correcta, la reparació es realitza mitjançant la implantació del dispositiu que aproxima les valves de la vàlvula mitral per reparar la seva funció, i que conté un separador que també redueix el reflux de sang. Anteriorment aquests pacients ingressaven en repetides ocasions a l'hospital per descompensacions de la seva malaltia i tenien una greu limitació funcional degut als greus símptomes de la insuficiència mitral severa. Els tractaments amb fàrmacs, d'altra banda, no permetien una millora tan clara com el nou dispositiu. El cas de l'Antonio Un dels pacients que ha pogut experimentar la millora de la qualitat de vida gràcies al dispositiu Pascal és l'Antonio Artau. Quan feia més de mig any que l'havien diagnosticat amb insuficiència mitral, van decidir operar-lo però en examinar el seu cas van descartar-ho perquè hi havia riscos. Per contra, complia els requisits anatòmics perquè li posessin el transcatèter via femoral. Prop de dos mesos més tard, el 21 de novembre del 2019, l'Antonio tornava a trepitjar l'hospital perquè li col·loquessin el nou dispositiu al cor. Des de llavors, diu en declaracions a l'ACN, li ha anat "força bé" i ha notat "millores". "Abans quan arribava a casa estava cansat i ara veig que va millor", apunta. Segons relata, potser abans anava "amb més cura" a l'hora de fer esforços mentre que ara es veu confiat per, per exemple, pujar la porta del garatge. A més, recorda que la intervenció va ser molt ràpida i no va provocar-li cap dolor. "Va anar molt ràpid i molt bé".  "Potser fins i tot estic més fort que abans", fa broma.

Summary: Sant Pau utilitza per primer cop a l'Estat un nou dispositiu per tractar pacients amb insuficiència mitral severa


Les entitats que participen a l'Arrivo del Carnaval de Vilanova i la Geltrú han rebutjat la proposta de l'organització, que volia cobrar una fiança per regular el consum d'alcohol dins la rua. La Federació d'Associacions pel Carnaval (FAC) ha dut a votació de l'assemblea el cobrament de 250 euros a cada entitat participant, que es retornarien si tots els membres del grup mantenien el civisme i no bevien alcohol dins la rua. La proposta, però, ha estat tombada per 36 entitats, mentre 17 hi han votat a favor i 5 s'han abstingut. El president de la FAC, Pep Sendrós, ha dit a l'ACN que se sent "decebut" de la resposta dels participants, ja que la intenció "no era prohibir, sinó obstaculitzar el consum", donat que es permetia als participants sortir del recorregut, beure, i tornar després dins el grup. "L'Arrivo ha perdut el seu sentit", ha sentenciat. Pep Sendrós ha assegurat que la FAC lamenta la decisió de l'Assemblea, ja que l'objectiu de l'actual Junta directiva –que acaba mandat després d'aquest proper Carnaval- era "corregir certs comportaments i recuperar coses que s'havien oblidat, potenciant els elements forts". Es refereix així a reduir el consum i exhibició d'alcohol i a impulsar la sàtira, que històricament ha identificat el Carnaval de la ciutat. "La gent ha interpretat que regulant l'alcohol volíem imposar una prohibició, malgrat ho hem explicat del dret i del revés", ha dit Sendrós. Pel president de la FAC, l'Arrivo "fa anys que està desvirtuat", ja que "en lloc de sàtira, la gent es vesteix amb qualsevol samarreta, i tant és si no entens la disfressa, perquè mentrestant ells s'estan emborratxant". Davant aquesta situació, Sendrós ha assegurat que la instauració d'una fiança que vetllés pel civisme i per la regulació de l'alcohol responia a "un reclam popular" de veïns de Vilanova que lamenten la imatge actual de la festa. Un cop assumit que la proposta no ha quallat entre les entitats participants, Pep Sendrós ha fet un advertiment: "aquí ho vam posar a votació, però si un dia passa una desgràcia, hi haurà un organisme superior que decidirà que s'ha acabat, i eliminarà l'acte o demanarà reformar-lo". Sendrós augura que, si des de l'exterior s'imposen canvis normatius, una de les primeres mesures que es demanarà aplicar serà "prohibir l'alcohol".

Summary: Les entitats participants a l'Arrivo del Carnaval de Vilanova i la Geltrú rebutgen que es reguli el consum d'alcohol


Membres del Grup Especial de Verins i Antifurtivisme del Cos d'Agents Rurals han denunciat aquest cap de setmana deu persones per pescar de nit en diversos rius i embassaments de la demarcació de Lleida. En total, els Agents Rurals han aixecat 10 actes per infracció administrativa de la Llei de pesca continental i han comissat un total de 13 canyes de pesca. Els fets denunciats estan tipificats com a infraccions lleus a la Llei de pesca continental de Catalunya i se sancionen amb multes de 60 euros a 300 euros. La nit de dissabte a diumenge passat es van localitzar i denunciar sis persones, veïnes de Sabadell, per pescar de nit al riu Segre al seu pas per Oliana (Alt Urgell) i un veí de Salou, a l'embassament d'Oliana, a Coll de Nargó. També dissabte a la nit els agents van localitzar tres pescadors a Ponts i el diumenge un veí d'Almacelles pescant al riu Noguera Ribagorçana. Els cinc veïns de Sabadell que pescaven al riu Segre no disposaven de llicència de pesca ni de permís de la zona de pesca controlada. Un d'aquests pescadors, a més, pescava amb tres canyes a la vegada, quan el nombre màxim permès és de dues canyes. Els tres veïns de Ponts no disposaven de llicència de pesca ni de permís de la zona de pesca controlada. A més, un dels pescadors usava com a esquer peix natural, cosa que està prohibida excepte en competicions i zones expressament autoritzades. Per la seva banda, el veí d'Almacelles que pescava al riu Noguera Ribagorçana al seu pas per Ivars de Noguera tampoc tenia llicència de pesca ni permís de la zona de pesca controlada. L'horari permès per a la pesca continental és d'una hora abans de la sortida del sol a una hora després de la posta. Per pescar cal estar en disposició de la llicència de pesca recreativa en vigor (la qual serveix igual per a rius i embassaments com per pescar al litoral català). En rius i embassaments delimitats com a Zona de Pesca Controlada, cal un permís d'aquesta zona. El nombre màxim de canyes de pesca és de dues per persona i han d'estar a una distància màxima entre elles de 10 metres.

Summary: Els Agents Rurals denuncien deu pescadors furtius a la Noguera i l'Alt Urgell


L'economia lleidatana va registrar xifres positives durant el 2018 tot i que per darrera de la resta de demarcacions catalanes. El PIB va créixer un 2,5% i, per segon any consecutiu, la marxa dels negocis va ser positiva en els diferents sectors econòmics, segons la Memòria Econòmica de Catalunya 2018. Destaca la indústria, on es van crear un de cada quatre nous llocs de treball, seguida de la resta de serveis i la construcció. En el sector turístic, Lleida va registrar els creixements relatius més intensos de les quatre demarcacions, amb un 7,4% en viatgers i un 5,7% en pernoctacions (ambdós a establiments hotelers). Tot i la desacceleració de les exportacions, que van créixer un lleuger 0,3%, l'any passat es va assolir el rècord històric d'empreses lleidatanes que exporten de forma regular, amb un total de 922.

Summary: Les empreses lleidatanes que exporten regularment van augmentar un 13% el 2018 i ja superen les 900


La Plataforma per la Llengua celebra que la Generalitat hagi aprovat el Codi per a una contractació pública socialment responsable en l'àmbit de l'Administració perquè incentiva les empreses a "etiquetar en català i a estar preparades per a atendre en català de manera oral i escrita". Aquesta norma, que regula els procediments pels quals l'administració arriba a acords contractuals amb les empreses privades, vol incrementar el nombre de contractes amb clàusules ambientals o socials, com ho són els drets lingüístics. A través d'un comunicat, l'ONG del català ha explicat que espera que aquest codi sigui "una empenta decisiva per a capgirar la situació actual, en què un 90% dels productes que hi ha disponibles al mercat no es troben etiquetats en català". La Plataforma per la Llengua ha subratllat que entre les novetats del text destaquen tres millores importants en els requisits lingüístics, que es van incloure a partir de les aportacions que l'entitat va fer a la Secretaria de Transparència i Govern Obert. A partir d'ara, l'Administració haurà d'exigir a les empreses concessionàries de serveis públics que usin normalment el català en l'etiquetatge i l'embalatge dels productes que ofereixin, i també podrà exigir-ho als subministradors de productes alimentaris, salut i seguretat, i productes "en els quals l'ús de la llengua tingui una funció rellevant (informàtica, telefònica...)". La primera d'aquestes provisions ja es trobava recollida en l'article 30.1 de la Llei 1/1998 de Política lingüística, però mai fins ara no s'havia concretat en un reglament regulador de la contractació. Segons la Plataforma per la Llengua, la segona provisió també és una millora significativa, ja que l'article 31 de la Llei 1/1998 només obliga les administracions a exigir que els contractistes tinguin en català la retolació i les comunicacions per megafonia. L'entitat ha destacat que "aquest avenç per al català ha estat possible per l'aprovació de la Moció 120/XI al Parlament de Catalunya, fruit de l'assessorament de l'ONG del català als grups parlamentaris". Les altres dues novetats són clàusules lingüístiques que a partir d'ara seran d'incorporació obligatòria en tots els contractes com a condició d'execució. D'una banda, les empreses contractistes hauran d'assumir l'obligació que el seu personal d'atenció al públic "tingui suficient coneixement de la llengua catalana". D'altra banda, també hauran d'assegurar "que en les relacions, les actuacions, la documentació i els instruments de comunicació entre l'empresa contractista i les persones destinatàries es faci servir el català".

Summary: La Plataforma per la Llengua considera un avenç que el Govern incentivi les empreses que atenen i etiqueten en català


El ministre de l’Interior francès, Bernard Cazeneuve, ha lamentat aquest dijous que França no va rebre “cap informació provinent d’un país europeu” que indiqués que el presumpte cervell dels atemptats de París, Abdelhamid Abbaoud, havia tornat a Europa des de Síria. En una compareixença després que s’hagi confirmat la mort d’Abbaoud, Cazeneuve ha explicat que el 16 de novembre un servei d’intel·ligència de fora d’Europa va informar França que el gihadista havia estat vist a Grècia. El ministre francès, que demà participa a Brussel·les a la reunió extraordinària de responsables d’Interior i Justícia de la UE, ha advertit que és “urgent” que la UE “s’organitzi i es defensi contra l’amenaça terrorista”.  Abdelhamid Abbaoud, el gihadista belga abatut per la policia francesa durant l’assalt d’un pis dimecres a Saint-Denis, al nord de París, va tenir un “rol determinant” en els atemptats del 13 de novembre, segons ha explicat el ministre de l’Interior francès.  Cazeneuve també ha indicat que el gihadista està relacionat amb quatre dels sis atemptats frustrats amb què s’ha trobat la policia francesa des de la primavera del 2015. El ministre de l’Interior ha dit que Abbaoud “sempre” va treballar igual, “programant des de l’estranger accions violentes amb gihadistes vinguts de països europeus, a qui formava en armes, i que després eren reenviats per perpetrar els atemptats”.  El ministre francès ha lamentat la manca de comunicació entre els països europeus, assegurant que “Europa ha de fer tot el possible per vèncer el terrorisme”. En aquest sentit, Bernard Cazeneuve ha dit que és “urgent” que la reunió d’aquest divendres a Brussel·les serveixi per posar fil a l’agulla en tres punts principals: en primer lloc, França vol que la UE tingui “abans de final d’any un acord per posar en marxa un Registre Europeu de Passatgers”, en segon lloc, que reforci el control de les seves fronteres exteriors i, per últim, que hi hagi una “coordinació reforçada contra el tràfic d’armes”.

Summary: França lamenta que “cap” país de la UE li va comunicar que Abdelhamid Abbaaoud havia tornat a Europa


El candidat creu que hi ha molts independentistes que volen el 155 i lamenta la falta de "fermesa" de Sánchez ACN Barcelona.-Manuel Valls, candidat a l'Alcaldia de Barcelona, ha considerat aquest dilluns que la candidatura de Joaquim Forn és una "provocació respecte als barcelonins i respecte a la justícia". "Jo he respectat l'estat de dret, la Constitució i les lleis", ha argumentat. En declaracions a Catalunya Ràdio, Valls ha opinat que "hi ha molta gent que vol que s'apliqui el 155, sobretot gent independentista". "Seria tan fàcil dir que són víctimes de l'espanyolisme, dels hereus del franquisme, de Casado i de Rivera", ha afegit. En aquest sentit, ha advertit que si l'independentisme continua amb la seva actitud "irresponsable", hi haurà un moment que hi haurà una "voluntat molt potent" a Espanya d'aplicar aquest article, i ha criticat la falta de "fermesa" de Pedro Sánchez al respecte. "Cada declaració de Torra, la candidatura de Forn, la candidatura de Junqueras a les europees amb Bildu, etcètera. Tot això està creant un clima que ha tingut resultats a Andalusia", ha subratllat Valls, que també ha lamentat el "supremacisme i el racisme" de Torra en els seus escrits i també en les paraules de l'expresidenta del Parlament, Núria de Gispert, quan va convidar Inés Arrimadas a tornar-se a Jerez. El candidat, que compta amb el suport de Cs, ha insistit que el futur a Espanya ja no serà de majories absolutes, i ha apostat per grans pactes entre PP, Cs i PSOE. Al seu parer, Pablo Casado "fa el discurs d'un partit que demà serà majoritari". En l'àmbit de Barcelona, ha insistit que ell no pactarà ni amb el "populisme" d'Ada Colau ni amb els independentistes, que defensen "la il·lusió dramàtica d'una capital d'una república imaginària". També ha deixat fora la ultradreta de Vox.  En aquest punt, ha assegurat que ell confia en Cs, i ha argumentat que la situació a Andalusia era molt complicada. Hagués estat ideal, segons Valls, que el PSOE s'hagués abstingut i hagués permès un govern de PP i Cs.  Ajudar el taxi però també permetre els VTC Sobre el conflicte entre els taxistes i els vehicles VTC, Valls ha opinat que el taxi ha de canviar i modernitzar-se, però ha afegit que se l'ha d'ajudar en aquesta transició. El candidat ha advertit que l'aturada d'aquest cap de setmana i d'aquest dilluns és "molt perillosa" pel sector, i ha remarcat que els taxistes també han de conviure amb la competència dels vehicles amb conductor, "que també han de ser protegits".  En preguntar-li sobre el temps per demanar un VTC, no ha volgut concretar però sí que ha indicat que ha de ser "compatible" amb la feina d'aquest sector. "La proposta de 15 minuts és interessant i permet obrir el debat", ha dit Valls, que ha demanat a tots els actors que seguin a negociar en una taula.  En clau municipal, l'exprimer ministre francès ha rebutjat abordar ara el projecte de la unió del tramvia per la Diagonal, pel seu elevat cost, i ha defensat que la prioritat ara ha de ser la Línia 9.  En matèria d'habitatge, ha opinat que a Barcelona i a l'Àrea Metropolitana es poden construir 20.000 habitatges socials, però ha defensat fer-ho a través d'un pacte entre sector privat i públic. La mesura del 30% de reserva, segons ell, provocarà que ningú vulgui construir a Barcelona i que pugin els preus.  Valls ha reivindicat una visió integrada de l'Àrea Metropolitana, fins al punt que Barcelona pugui ser governada per l'ens supramunicipal.

Summary: Valls creu que la candidatura de Forn a l'Ajuntament de Barcelona és una "provocació"


Els Mossos d'Esquadra han informat de la mort d'un home en una obra particular a Barcelona aquest dilluns. L'home hauria perdut la vida en caure-li a sobre part d'una grua ploma, segons ha explicat el cos policial. L'avís dels fets s'ha rebut cap a les 10.04 h i s'hi explicava que l'home havia resultat ferit de gravetat. Cinc patrulles dels Mossos s'han desplaçat al lloc, juntament amb diverses dotacions de Bombers de Barcelona, Guàrdia Urbana i del Sistema d'Emergències Mèdiques (SEM). Quan han arribat al lloc, però, l'operari ja era mort. La víctima és un home de 50 anys, nacionalitat espanyola i veí de Sant Boi de Llobregat (Baix Llobregat). Els Mossos han posat els fets en coneixement del jutjat d'instrucció en funcions de guàrdia i del Departament de Treball, Afers Socials i Famílies, d'acord amb els procediments habituals en accidents laborals amb víctimes mortals.

Summary: Mor un home en caure-li part d'una grua ploma mentre treballava en una obra a Barcelona


Personal tècnic del Parc Natural del Cadí-Moixeró ha retirat aquesta setmana desenes d'arbres caiguts a conseqüència dels forts aiguats registrats durant les darreres setmanes en aquesta zona. Concretament, han treballat en el manteniment i neteja de camins i pistes forestals d'accés al coll de Pendís i al de Trapa, a més de Prats de Moixeró, al terme municipal de Riu de Cerdanya. Es tracta, sobretot, de pins, alguns dels quals impedien la circulació i d'altres que havien quedat arrencats d'arrel per les precipitacions caigudes. Les dimensions d'algun dels arbres i la seva localització, juntament amb la neu caiguda excepcionalment a inicis de novembre, han dificultat el desenvolupament dels treballs.  Les tasques de neteja han permès recuperar els camins i pistes afectats per la vegetació caiguda, i facilitar així el pas a la ramaderia, el veïnat i les persones que visiten l'espai natural. A més, el Parc Natural del Cadí-Moixeró ha organitzat dues jornades de participació ciutadana en el marc del nou Pla Estratègic d’Educació i Voluntariat Ambientat als parcs naturals pel període 2019-2022 aprovat pel Departament de Territori i Sostenibilitat el passat mes de setembre. Les jornades, celebrades a la Seu d’Urgell i Bagà el 7 i 8 de novembre, respectivament,  han comptat amb l'assistència de prop d'una vintena de persones, representants d'escoles, empreses i administracions locals del territori.   L'objectiu del pla és reconèixer i consolidar l'educació i el voluntariat ambiental com a àmbits d'actuació fonamentals dels espais naturals de protecció especial, que requereixen planificació, recursos adequats i treball en xarxa amb agents diversos. La trobada de la Seu d'Urgell es va dur a terme conjuntament amb el Parc Natural de l'Alt Pirineu, atès que ambdós parcs comparteixen en bona mesura persones, entitats i institucions que treballen a la comarca de l'Alt Urgell en temes d'educació ambiental i voluntariat.   Les dinàmiques de treball plantejades en els dos grups participants van generar un recull de propostes d'actuacions que seran utilitzades en l'elaboració d'aquest Pla Estratègic, que ha de servir de base per elaborar l'any 2019 el corresponent Pla d'Acció.

Summary: El Parc Natural del Cadí-Moixeró retira desenes d'arbres caiguts amb els aiguats a la zona del coll de Pendís


Les pluges de les darreres hores sumades al desgel de la neu, habitual en aquesta època de l'any, han fet augmentar considerablement el cabal dels rius del Pirineu. En aquest sentit, Protecció Civil ha activat en fase de prealerta el Pla Inuncat per la crescuda del Garona, que a les cinc de la matinada ha arribat a baixar amb un cabal de més de 98 metres cúbics per segon al seu pas per Bossòst (Val d'Aran). Aquest volum d'aigua representa més del doble del registrat aquest dilluns, segons les dades de la Confederació Hidrogràfica de l'Ebre (CHE). Mentre, el Noguera Pallaresa al seu pas pel nucli d'Escaló, a la Guingueta d'Àneu, (Pallars Sobirà) té aquest dimarts al matí un cabal de més de 82 metres cúbics per segon, gairebé quatre vegades més que fa 24 hores. Tant en aquest municipi com en el d'Esterri d'Àneu, la crescuda del riu per sobre de la seva llera ha afectat algunes finques properes, sense causar, però, mals majors. En aquesta mateixa zona també s'està desembassant aigua del pantà de la Torrassa, que té obertes quatre de les seves cinc comportes. Mentre, a les comarques de l'Alt Urgell i la Cerdanya, el creixement dels cabals ha estat menor en comparació a la zona del Pirineu més occidental. Així, el Segre al seu pas per la Seu d'Urgell ha registrat aquest dimarts al matí un cabal de 54 metres cúbics per segon, mentre que dilluns baixava amb un volum de 37 metres cúbics per segon.

Summary: Les pluges de les darreres hores i el desgel fan augmentar els cabals dels rius al Pirineu


Els treballadors de Bic Graphic han ratificat massivament el preacord assolit pels representants sindicals i la direcció de l'empresa sobre l'ERO previst a la planta de Tarragona. Amb un total de 256 vots a favor (un 95,52%) i només dotze en contra, la plantilla ha acceptat les condicions pactades en l'última reunió d'aquest dijous i han decidit desconvocar la que hagués estat la tercera jornada de vaga aquest dilluns. El preacord, que es va concretar dimecres a la nit després d'una maratoniana reunió de quinze hores amb la direcció i la jornada de protestat del passat dimarts, rebaixa de 136 a 120 el nombre de treballadors acomiadats. També inclou un pagament lineal per fidelització en l'acomiadament, accepta la voluntarietat a l'hora d'acollir-s'hi, exclou alguns col·lectius concrets i obre la porta a prejubilar els majors de 58 anys.  El preacord de l'ERO de Bic Graphic a Tarragona exclou les unitats familiars monoparentals i les embarassades que tinguin la seva parella treballant a l'empresa –en aquest cas només es podria aplicar l'acomiadament a un membre de la parella, segons les necessitats de l'empresa-. Aquest criteris no seran aplicables si la sol·licitud d'adhesió a l'expedient es voluntària, una clàusula, la de voluntarietat, que també inclou el preacord per intentar reduir el nombre d'empleats afectats. Les indemnitzacions pactades per als afectats per l'ERO són de 45 dies per any treballat, per un màxim de 42 mensualitat fins a febrer de 2012 i, a partir d'aquesta data, de 33 dies per any treballat i un màxim 24 mensualitats. També s'abonarà una paga única "lineal de fidelització" que anirà des dels 2.500 euros bruts fins als 6.000 euros bruts, depenent dels anys d'antiguitat, a partir de 7 anys i fins a més de 12 anys. Els treballadors menors de 55 anys acomiadats tindran dret a la indemnització prevista en un comiat improcedent - amb una base de càlcul corresponent als mesos entre juny de 2016 i maig de 2017 i sense tenir en compte l'impacte salarial dels dies de vaga-. El que tenen entre 55 i 57 anys no podran ser acomiadats "forçosament" i els més grans de 58 anys afectats per l'ERO podran accedir a una situació de prejubilació – amb un complement del 85% del sou fins a l'accés a la jubilació anticipada involuntària o fins als 62 anys-. El cost de les prejubilacions correspondrà, com a mínim, a la indemnització d'acomiadament per causes objectives (20 dies de salari per any treballat amb un mimin de 12 mensualitats).  D'altra banda, els empleats que continuïn a l'empresa entre l'1 de juliol i el 30 de novembre d'enguany, rebran un plus equivalent a tres dies de salari brut per cada mes que treballin.  Els acomiadats tindran preferència en les vacants que hagi a Bic Graphic, fins al 31 de desembre de 2018, i també quan sigui un lloc de nova creació del mateix grup amb les mateixes competències que tenia el treballador. Quan es conegui el llistat d'afectats per l'ERO, es traslladarà a Bic Iberia per estudiar si hi ha possibilitats de traslladar alguns empleats, respectant les condicions de salari i antiguitat actuals a BIC Graphic. "Ens hauria agradat reduir encara més el nombre d'afectats però dels 120 afectats hi ha possibilitats reals de recol·locació a Bic Iberia", ha apuntat Morillo. Segons la presidenta del comitè d'empresa, no es tracta "d'una promesa vaga" però encara no poden quantificar-se fins que no es ratifiqui l'acord.

Summary: Més d'un 95% dels treballadors de Bic Graphic Tarragona ratifiquen el preacord sobre l'ERO


El Govern ha aprovat aquest dimarts la pròrroga dels pressupostos del 2015 amb el mateix import global. La vicepresidenta i portaveu en funcions de l’executiu, Neus Munté, ha defensat que amb la pròrroga estan garantits “tots els serveis” i ha afirmat que no tindrà “cap incidència directa negativa” per als ciutadans perquè “només hi ha retencions pel que fa referència a la inversió”. El decret aprovat pel Consell Executiu estableix els criteris d’aplicació de la pròrroga i preveu l’adaptació de l’estructura que es derivi de la constitució del nou Govern, amb previsió a un possible acord entre Junts pel Sí i la CUP.

Summary: El Govern aprova la pròrroga dels pressupostos amb el mateix import i assegura que tots els serveis estan garantits


Milers de persones s'han manifestat aquest diumenge al matí al centre de Barcelona  per reclamar un compromís en la reducció d'emissions de diòxid de carboni als governs que a partir de dilluns participen en la cimera mundial pel canvi climàtic a París. Els manifestants, que segons Ecologistes en acció eren 5.000, han insistit en la necessitat d'assolir acords vinculants que permetin reduir les emissions de gasos contaminants per evitar que la temperatura del planeta augmenti més de dos graus aquest segle. La protesta de Barcelona ha estat una de les 2.300 manifestacions que s’han celebrat a tot el món aquest diumenge. Segons l'organització, la participació ha superat àmpliament l’aconseguida en la convocatòria de l’any passat a la capital catalana. Entre altres, hi han participat representants d’entitats científiques, culturals i pacifistes. La pancarta que ha encapçalat la marxa de Barcelona ha reclamat un pas ràpid cap a la utilització del 100% d'energies renovables. A més, els manifestants han exigit als governs reunits a la COP21 de París un compromís que representi una reducció real d'emissions de CO2 i també un canvi de consciència global. La Marxa Mundial pel Clima de Barcelona, convocada pel Moviment per la Justícia Climàtica, ha arrancat a la plaça de la Catedral i ha acabat al Parc de la Ciutadella. El Moviment ha anunciat la seva intenció de desenvolupar la seva tasca més enllà d’aquesta manifestació ciutadana i la Cimera de París, ja que entén que l'acord al qual s’arribarà serà probablement insuficient, i el clima del planeta, i amb ell la vida tal com la coneixem, seguirà amenaçat. El Moviment per la Justícia Climàtica està format per un grup de persones a títol individual i prop de seixanta entitats socials i ecologistes d'orígens diferents unides per una preocupació comuna: la lluita contra el canvi climàtic. Aquesta xarxa ciutadana, que pretén estendre's arreu de tot el territori català, neix amb l'objectiu de presentar alternatives viables al model socioeconòmic actual i pressionar els governs i representants polítics perq

Summary: Milers de persones es manifesten a Barcelona per reclamar mesures urgents contra el canvi climàtic


Patronals i sindicats del sector d'atenció a la gent gran han carregat contra els pressupostos que planteja el Govern. Al seu parer, la proposta no situa les persones grans amb dependència com una "prioritat de país", i reclamen un comptes que siguin "dignes".  La partida per a la dependència, al seu parer, és "absolutament insuficient". Les entitats han advertit al Govern i als grups parlamentaris amb els que es van reunir dimarts que estaran "units" en la defensa de la "dignificació del sector", perquè "això implicarà una millor atenció a la gent gran". Subscriuen el comunicat ACRA, Centres Socio-sanitaris Catòlics de Catalunya, CCOO, el Consorci de Salut i Social de Catalunya, la Confederació, la Unió, UGT i Upimir. Tots ells reclamen que no hi hagi "ciutadans de primera i de segona", i alerten que la manca de finançament en els serveis amb concertació pública "està discriminant la gent gran", ja que amb les tarifes actuals, diuen, "es fa molt difícil mantenir la qualitat en el servei i oferir una remuneració justa als treballadors".  Patronals i sindicats han avançat que valoraran l’oportunitat de realitzar aquelles accions oportunes per seguir defensant la gent gran, les treballadores i els treballadors, les empreses i entitats.

Summary: Patronals i sindicats del sector d'atenció a la gent gran carreguen contra els pressupostos


Un estudi ha demostrat que els nens de tres anys són sensibles al significat de la cortesia que es transmet a través de l'entonació i els indicis facials. El treball, en què ha participat una professora ICREA de la Universitat Pompeu Fabra, s'ha publicat al 'Journal of Politeness Research, Language, Behaviour, Cultura'. El gest i la prosòdia (accent, ritme i entonació) juguen un paper important en el desenvolupament de les capacitats comunicatives dels infants. Per fer l'estudi, es va dissenyar un experiment en què els infants escoltaven una petició dirigida a ells pronunciada de manera cortesa o no. 36 nens americans de tres anys i de parla anglesa hi van participar. El treball mostra que tant l’entonació com l’expressió facial són senyals igualment fortes per fer entendre als nens la postura educada d'un parlant. Les autores indiquen que en un futur seria interessant comparar els nens de parla anglesa nord-americana amb nens que parlen altres llengües, per veure si els resultats obtinguts actualment són comparables o si hi ha diferències interculturals en el desenvolupament dels nens i nenes en la comprensió de la cortesia, així com també estudiar el desenvolupament de la cortesia en franges d’edat més àmplia.

Summary: Un estudi demostra que els nens de tres anys detecten la cortesia que es transmet amb l'entonació i l'expressió facial


El port de Barcelona està paralitzat aquest dimarts 3 d'octubre, amb motiu de l'aturada general que hi ha convocada per a tot el país com a protesta per la repressió policial de l'1-O. Així, no hi ha activitat de transportistes de mercaderies i els estibadors fan vaga al 100% i només cobreixen els serveis mínims de passatge i productes peribles. Pel que fa als creuers, n'hi ha dos.

Summary: El port de Barcelona es paralitza per l'aturada general


Un atropellament a l’estació de metro de Sagrada Família obliga aquest dilluns al matí a interrompre la L5 entre Diagonal i Sagrera. Segons informa TMB, l’avís del sinistre s’ha rebut a les 07.47 hores i s’ha habilitat un servei especial alternatiu de bus que cobreix el trajecte entre les quatre estacions afectades de la L5. Paral·lelament, TMB també recomana fer l’enllaç amb la L1 i la L3 o usar la línia H8 d’autobús. El tram entre Cornellà Centre i Diagonal, i entre Sagrera i Vall d’Hebron de la L5 funciona amb normalitat.

Summary: Un atropellament a l’estació de Sagrada Família obliga a interrompre la L5 entre Diagonal i Sagrera


La Fundació Suñol presenta la primera exposició de ‘Camins encontrats’, un projecte que s’inicia amb les obres ‘Franco hace deporte - Autopistas Concesionaria Española S.A’ (1975) i ‘Del Big Bang al Big Brother’ (2012) de Joan Rabascall . En aquest cas, les obres de l'artista aprofundeixen en qüestions que afecten a la trajectòria del creador, la naturalesa de l’art i el fet expositiu. L’objectiu d’aquest projecte, d'Enric Franch, és explorar l’abast del sistema expositiu en les vessants de l’obra, l’exposició, el procediments, l’autor i la col·lecció. Enric Franch, a més de conceptualitzar i coordinar el projecte, ha redactat 'La mudesa de les imatges. L'al·legoria antiga, moderna, crítica i postcrítica', un document específic referent a l’obra de Joan Rabascall, ja que per a Franch “el text i la imatge van de la mà”.

Summary: La Fundació Suñol inicia els ‘Camins encontrats’ amb l’exposició de dues obres de Joan Rabascall


Castelló d'Empúries es prepara per una nova edició del Terra de Trobadors. Un any més aquest municipi de l'Alt Empordà retornarà a l'edat mitjana. Serà del 8 al 10 de setembre. La programació d'enguany és "la més espectacular" que s'ha fet fins ara, amb un total de 35 muntatges de gran i petit format de companyies professionals i entitats del municipi amb una clara aposta pels espectacles itinerants de carrer que augmenten en uns cinc respecte l'any anterior. Entre les novetats, destaca la venda de piment –una beguda medieval aromàtica feta amb aigua, mel i espècies- a totes les tavernes així com la música en directa al gran torneig medieval a càrrec de la companyia Berros de la Cort. Aquesta XXVII edició se centrarà en el període del comte Malgaulí i en els 700 anys de la fundació del convent de Sant Domènec. El tret de sortida serà uns dies abans, el 2 de setembre, amb el desembarcament del comte i la batalla amb els moriscos a la platja d'Empuriabrava amb 80 actors. El director artístic del festival Terra de Trobadors, Isaac Morera, ha subratllat aquest dilluns que serà l'edició "més espectacular" on s'ha buscat trobar un "equilibri" entre els la contractació de companyies professionals i les propostes d'entitats del poble. Dels 35 muntatges que es podran veure, 21 són professionals i 14, d'entitats. "Des de fa uns anys s'ha reivindicat el paper de les entitats", ha afegit Morera, tot recordant l'esperit amb què va néixer el festival ara fa 27 anys.  Durant els tres dies que durarà el festival, es faran 200 funcions d'aquests espectacles que s'aniran repetint al llarg de les jornades. Els que més s'han potenciat aquest any són els espectacles de carrer amb propostes de música medieval, titelles, malabars o representacions teatrals que busquen transportar l'espectador a aquella època. Enguany se n'han programat 5 més que l'any passat. El director artístic ha explicat que aquest augment respon a la demanda que hi havia d'aquest tipus de muntatges que "ajuden a explicar molt bé el context històric". En l'edició d'aquest any, se centrarà en el període del comte Malgaulí (segle XIV), l'últim comte d'Empúries, i en els 700 anys de la fundació del convent de Sant Domènec.  Entre els espectacles itinerants hi haurà clàssics com les bugaderes, el cau de les bruixes, els pecats capitals i el joc de l'oca, però també novetats com Friederick i la cadira de la tortura o Cristany i Ermelinda, entre d'altres.  Entre les companyies convidades, hi ha Graiatus, Alma Cubrae, Excalibur, L'Os Pedrer, Lusketukem, Ramon Lluc de Selvanyola, El Sidral i El Doctor Sensaloni, entre d'altres. El desembarcament, amb uns 80 actors El tret de sortida serà uns dies abans, el 2 de setembre, on una vuitantena d'actors, la companyia Alma Cubrae i membre dels club d'arc Sant Celoni i de DespertaFerro representaran el desembarcament de Malgaulí i la lluita amb els pirates moriscos. Serà a la platja petita d'Empuriabrava. Enguany no es farà el migdia sinó que per primer cop es farà a les set de la tarda per evitar la calor.  Pel que fa a l'espectacle inaugural, es farà a la plaça de la Basílica el 8 de setembre sota la direcció de Martí Torras, que també s'ha encarregat de l'espectacle de cloenda que es farà a aquest mateix espai el 10 de setembre. Sense donar massa detalls, el director artístic del festival ha avançat que la cloenda serà "molt emotiva i espectacular". Els dos muntatges compten amb la participació d'entitats.  Beguda medieval i música en directa a les justes Entre les novetats d'enguany, hi ha la primera subhasta d'esclaus, un espectacle de foc nocturn Xera i la posada a la venda de piment, un vi dolç especiat de l'edat mitjana que se servirà a totes les tavernes de la fira. Tampoc hi faltarà el tradicional sopar medieval al claustre del convent de Sant Domènec amb música, teatre, malabars, dansa i foc; la batalla campal o la batucada medieval nocturna. Per primer cop hi haurà també música en directa durant els combats del torneig medieval de la mà dels Berros de la Cort.  L'alcalde del municipi, Salvi Güell, ha subratllat que els espectacles són la "base" d'aquesta fira que ha esdevingut un dels més importants en aquest gènere. La programació també inclou un mercat medieval, que s'allargarà durant tres jornades, on només es pot pagar amb moneda medieval.  L'altre eix del festival aquesta edició són els 700 anys de la fundació del convent de Sant Domènec. Aquesta temàtica (acompanyada d'unes conferències organitzades conjuntament amb la Universitat de Girona) posarà sobre la taula la importància i al influència que van assolir les ordres religioses a l'Europa medieval i la seva presència al comtat d'Empúries.  El pressupost de l'edicio d'enguany és de 150.000 euros, la mateixa xifra que l'any passat. Es calcula que durant aquests dies Castelló d'Empúries rep entre 30.000 i 40.000 visitants que volen viure aquesta experiència medieval. El director artístic del festival ha animat a tothom i en especial a les famílies a venir tots els dies. "Hi ha tant per a tothom que no es ot veure en un sol dia", ha remarcat Morera tot afegint que és un "gran final d'estiu abans de començar el curs escolar".  Les entrades del sopar medieval ja estan a la venda amb un cost de 30 euros la localitat.

Summary: El Terra de Trobadors de Castelló d'Empúries programa 35 espectacles i potencia els de carrer


El festival d'arts escèniques Esbaiola't ha anunciat que tornarà l'import de les entrades adquirides per persones de la comarca del Segrià que es trobin confinades i, per tant, no puguin acudir al certamen previst entre el 16 i el 19 de juliol a Esterri d'Àneu (Pallars Sobirà). El festival anima a la resta de comarques que no es troben en situació de confinament a comprar entrades i gaudir de la cultura. De totes maneres, l'organització valorarà si tira endavant amb l'Esbaiola't en funció de la venda d'entrades i els retorns que s'hagin fet de la comarca confinada. En aquest sentit, anunciarà el cap de setmana del 12 de juliol si finalment es decideix mantenir la celebració del festival. Per tal de poder tornar a posar les entrades a la venda i al mateix temps, poder fer una valoració de la situació, l'Esbaiola't dona de temps fins aquest dimecres a la nit perquè el públic afectat pel confinament pugui tramitar aquest retorn de les entrades. L'organització  contactarà a través del correu electrònic amb què els usuaris van fer la compra. A la vegada, el festival anima a la resta de regions sanitàries no confinades a adquirir entrades i a gaudir de l'Esbaiola’t. L'organització adverteix que "si no s'arriba a un mínim de venda d'entrades que facin sostenible el festival, no es podrà realitzar i haurà de suspendre's". El cap de setmana del 12 de juliol, l’organització anunciarà la decisió definitiva.

Summary: El festival Esbaiola't torna l'import de les entrades al públic confinat del Segrià


Les entitats avancen que vindrà “una nova escalada de mobilitzacions” que “hauran de suposar un pas endavant” ACN Barcelona.-L’Assemblea Nacional Catalana (ANC) i Òmnium Cultural han cridant la ciutadania a manifestar-se el proper dissabte a la tarda a Barcelona, afegint-se així a la convocatòria de la mobilització que ha fet la Taula per la Democràcia. El vicepresident de l’ANC, Agustí Alcoberro, i el portaveu d’Òmnium, Marcel Mauri, han fet aquesta crida poc abans de començar la concentració que les dues entitats han organitzat aquest dimarts al vespre, en protesta per l’empresonament dels seus presidents, Jordi Sánchez i Jordi Cuixart. A més, Alcoberro i Mauri han avançat que l’ANC i Òmnium preparen ja “noves accions directes”, una “intensificació” de les convocatòries i una “nova escalada de mobilitzacions” que suposin “un pas endavant de la ciutadania”. L’objectiu de tot serà protestar per la situació que denuncien que pateix Catalunya per culpa de l’Estat, demanar l’alliberament de Sánchez i Cuixart, i pressionar perquè es culmini el procés d’independència.  Els dos dirigents han comparegut a la seu de l’ANC després de reunir el secretariat nacional de l’Assemblea i ja Junta d’Òmnium. De la trobada, n’ha sortit la decisió “d’intensificar” les mobilitzacions, sobretot arran de la decisió de la jutgessa d’empresonar preventivament els seus presidents. “La gravetat dels fets ens obliga a passar a una nova escalada de mobilitzacions, pacífiques com sempre, democràtiques, com no sabem fer-ho d’una altra manera. Però seran accions que hauran de fer un pas endavant, accions directes on la força de la ciutadania es demostri més”, ha sentenciat Mauri. Tot i això, cap dels dos ha volgut concretar més quin tipus de crides seran, ni quines accions concretes tenen en ment.  De moment, l’única convocatòria clara és la de dissabte, on l’ANC i Òmnium se sumen a la manifestació que la Taula per la Democràcia ha organitzat, a partir de les 17:00 hores i que està previst que surti dels Jardinets de Gràcia de Barcelona. Tant aquesta com la resta d’accions que preparen volen que serveixin “perquè l’Estat reaccioni i la comunitat internacional segueixi veient que hi ha un dèficit democràtic”.  D’altra banda, Alcoberro ha confirmat que els advocats de Sánchez i Cuixart han pogut parlar amb ells durant aquest dimarts. “Els han trobat forts, serens, convençuts que no han fet cap delicte i que aquesta és una causa profundament polititzada amb l’objectiu d’intentar aturar de manera barroera el moviment imparable cap a la república catalana”, ha explicat. En aquest sentit, el vicepresident de l’ANC considera que els dos presos són “hostatges polítics del Regne d’Espanya i l’única explicació de la seva detenció és intentar escapçar les entitats i fer por entre el moviment independentista”.  Per últim, preguntat per si temen que s’acabin il·legalitzant les seves organitzacions, els dirigents han assegurat “no tenir por”, però sí consideren que això “trencaria la lògica democràtica”. “Això convertiria el Regne d’Espanya en un regne de molt escassa qualitat democràtica”, ha dit, tot afegint que “el situaria en els termes d’una dictadura”.

Summary: L’ANC i Òmnium criden a manifestar-se dissabte a la tarda a Barcelona i anuncien noves “accions directes”


L'Associació Valenciana d'Empresaris (AVE) ha anunciat aquest dilluns que el pròxim mes de setembre organitzarà a Barcelona un gran acte en favor del Corredor Mediterrani com el que el passat 3 d'octubre va aplegar 2.000 empresaris al recinte Ifema de Madrid. El president d'AVE, Vicente Boluda, ha fet aquest anunci durant el seu discurs amb motiu de l'Assemblea general 2018 on ha repassat la memòria d'activitats de l'any anterior i ha avançat la planificació de l'actual, on la demanda d'avenços en el Corredor Mediterrani continua sent una de les prioritats.  En aquest sentit, ha anunciat que el 12 d'abril l'associació d'empresaris iniciarà una acció itinerant a Algeciras amb un acte empresarial amb nou etapes i aturades a Granada, Màlaga, Cartagena, Lorca, Alacant, Castelló, Reus i Martorell.  Així mateix, AVE continuarà amb les habituals revisions semestrals de l'estat de les obres (3 de juliol a València i 19 de novembre a La Encina, Alacant) i amb la seva campanya a través de les xarxes socials i amb patrocini en disciplines esportives.  Boluda ha dit que al llarg del 2018 l'associació estarà molt pendent de "tot allò que considerem que afecta el nostre desenvolupament com a societat i, especialment aqüestions com els elements que puguin afectar la falta de vertebració territorial i a la cohesió social, actuacions que impliquin la millora contínua del nostre model educatiu" i en la insistència que "la solució per a tot Espanya del model de finançament autonòmic". Preocupació pels nacionalismes separatistes i pel poc pes valencià El president de l'Associació Valenciana d'Empresaris també ha fet públiques les dades d'una enquesta entre els seus socis en la qual perceben una millora substancial de l'economia valenciana, amb 74% dels socis assegurant que incrementarà l'ocupació aquest 2018, el 86% que incrementarà la facturarà i un 71% que preveu augmentar el grau d'internacionalizació de les seves empreses. Pel que fa a la  situació sociopolítica, la major preocupació dels socis d'AVE és "l'auge dels nacionalismes separatistes, seguit de la potencial inestabilitat política a Espanya", segons aquesta enquesta. Així mateix, consideren que la prioritat del govern espanyol ha de ser la reforma de administració perquè sigui més eficaç, més eficient i més àgil.  Així mateix, el 90% dels associats es mostren partidaris de canviar el model electoral per un altre amb més proporcionalitat entre escons i vots. La majoria dels socis declaren haver augmentat el seu suport a projectes socials i continuen amb l'opinió que el País Valencià no té "el suficient pes i influència" en el conjunt de l'estat espanyol.

Summary: L'Associació Valenciana d'Empresaris organitzarà un gran acte pel Corredor Mediterrani el pròxim setembre a Barcelona


El Concurs de Castells de Tarragona continua preparant l'esdeveniment biennal amb la intenció de celebrar-lo en les mateixes condicions d'edicions anteriors. És a dir, el primer cap de setmana d'octubre, en el format de tres jornades, amb totes les colles a plaça i públic a les graderies. La directora castellera del Concurs, Ester Roca, explica a l'ACN que no els preocupa el nivell de les colles, que encara no han pogut començar la temporada, i assenyala que les tasques d'organització segueixen amb normalitat. Per la seva banda, el president de la Coordinadora de Colles Castelleres de Catalunya (CCCC), Sergi Font, confia que aviat puguin començar els assajos i avança que, per poc que es puguin fer actuacions, n'hi haurà.   L'organització del Concurs de Castells treballa amb normalitat per poder celebrar la cita el 27 de setembre a Torredembarra, i el 3 i 4 d'octubre a la Tarraco Arena Plaça de Tarragona. De moment, des de l'organització expliquen que treballen amb normalitat. "Tenim un marge ampli per determinar l'oportunitat de fer-lo o no fer-lo, i estem a expenses que les colles puguin començar a treballar", comenta Roca. En última instància, però, dependrà "del que diguin les autoritats sanitàries". "Si es poden fer castells, que no sigui perquè no hi hem estat a temps a nivell organitzatiu", remarca la directora castellera del certamen. Tot i això, la incertesa condiciona la preparació de l'esdeveniment. "Si ens limiten l'aforament a la plaça serà més complex i no hi podrà haver les mateixes colles", reconeix. De tota manera, la relació amb les entitats és estreta, especialment a través de la CCCC. "Mirarem d'adaptar-nos a les necessitats de les colles", indica.  El que es modificarà és la data de venda de les entrades, que habitualment es feia a finals de juny i tot apunta que es farà més endavant. Un altre aspecte que caldrà estudiar és com s'aplica el rànquing casteller, que marca quines agrupacions participen al certamen i quins dies. Sense temporada es fa difícil establir la classificació, que es determina a partir de les actuacions fetes entre l'1 de setembre del 2019 i el 31 d'agost del 2020. Les colles, a l'aguait Des de la CCCC, l'entitat que representa les entitats, estan pendents de l'evolució de la covid-19. "Seguim anant molt dia a dia. Encara no podem donar una data per un possible reinici de la temporada", assenyala Sergi Font, president de la coordinadora. Tot i això, en certa manera les colles estan tornant a l'activitat. D'entrada, els castellers ja han pogut començar la preparació física, tot i que amb precaucions. També alguns grups de grallers i timbalers han reiniciat els assajos, un fet molt valorat per Font, i s'estan començant a fer actes socials. "Concerts, activitats a les terrasses que tenen alguns locals, s'han obert bars de les colles...", concreta.  De fet, des de la CCCC faciliten aquesta setmana un document a totes les entitats amb informació sobre què es pot fer i en quines condicions. "És una segona versió i en farem una tercera, però per ara no apunta cap horitzó de tornar a fer pinya", exposa el president. "La principal dificultat és que mentre es demani una distància de seguretat, és molt difícil que puguem fer la nostra activitat", reconeix.  Tot i això, Font és conscient que, per poc que es pugui, tothom es posarà en marxa. "A la que hi hagi una mínima possibilitat de fer castells, les colles en tenen moltes ganes. Si hi ha una oportunitat de fer-ho, ho farem", remarca. Això sí, té clar que totes les colles posen per davant la seguretat i apunta que quan es pugui fer, ho faran totes a la vegada. A més, la tornada serà del gruix de l'entitat, i no per parts, com s'havia posat damunt la taula. "Sí que es pot assajar un castell per parts, però entenem l'activitat castellera com un tot. No s'entendria que tornés una part de la colla i una altra part, no", remarca. Finalment, assegura que un 70% de les colles no tindran problemes econòmics, malgrat l'aturada, que els ha fet reduir els ingressos. "Dins l'altre 30% hi ha diferents categories" de problemàtiques, en funció de si estan pagant un lloguer del local, o una hipoteca. Si es produís algun cas extrem en el qual la viabilitat d'una entitat quedés en perill, la CCCC té el compromís de la Generalitat que l'administració actuaria.

Summary: El Concurs de Castells treballa per celebrar l'esdeveniment en les mateixes condicions d'edicions anteriors


Més d'un centenar de persones han fet aquest dimecres a la tarda una cassolada reivindicativa a la plaça de l'Ajuntament de Mollerussa per rebutjar el tancament d'una línia de P3 a l'escola pública Mestre Ignasi Peraire de la ciutat. Tot i que l'anunci que en els darrers dies ha estat matisat pel Departament d'Ensenyament que assegura que només es tancarà la línia si no hi ha prou alumnes, la comunitat educativa del centre creu que els situa en una posició ''desfavorable'' davant la resta d'escoles. Així ho ha assenyalat una mare del centre, Meritxell Bosch, que ha lamentat que tot plegat s'hagi fet públic 15 dies abans de les preinscripcions per al curs 2016-2017. A la protesta, que ha comptat amb la lectura d'un manifest, hi havia famílies de l'escola en qüestió però també d'altres centres públics de la ciutat. Des de la comunitat educativa de l'Ignasi Peraire es defensa la baixada de la ràdio d'alumnes per classe a la resta d'escoles de la ciutat per tal de poder mantenir un ''ensenyament públic i de qualitat''. En aquest sentit, es considera com una ''promesa que no és ferma'' el compromís fet des dels serveis territorials d'Ensenyament a Lleida sobre que es mantindran les línies de les quatre escoles afectades (3 de Lleida i una de Mollerussa), en cas que hi hagi suficients alumnes preinscrits. La convocatòria ha estat una iniciativa de l'AMPA de l'Ignasi Peraire, la 'Plataforma en Defensa de l'Escola' i dels docents. Durant l'acte, que també ha comptat amb la participació de representants d'altres centres educatius públics de la ciutat, s'han desplegat pancartes en defensa del manteniment de les línies de P3 i a favor de l'escola pública. Així mateix, durant força estona s'han fet sonar les cassoles i estris sorollosos per fer palès el malestar.

Summary: Més d'un centenar de persones protesten a Mollerussa contra el tancament d'una línia de P3 a l'escola pública


La CGT de Barcelona s'ha manifestat aquest Primer de maig a la capital catalana amb el lema '1o de mayo. A la calle! Que ya es hora!'. Una protesta en la qual hi han participat 500 persones, segons l'organització, 300, segons la Guàrdia Urbana, i ha sortit de Jardinets de Gràcia fins a Joanic. En declaracions als mitjans, Carlos Navarro, secretari de comunicació de CGT Barcelona, ha reclamat al nou govern que "s'acabi la precarietat" i un nou marc de relacions laborals, en el qual "no es facin discriminacions entre sindicats majoritaris i minoritaris". Tot i això, Navarro ha reconegut que des del sindicat no tenen gaire confiança amb els polítics perquè tots els governs han fet reformes laborals que els han fet retrocedir. Navarro ha assenyalat que el lema de l'1 de maig és que s'ha de sortir més al carrer, ja que últimament, ha alertat, "s'estan perdent molts drets i hi ha una precarietat exagerada als centres de treball. La única manera de recuperar drets és lluitant i sent solidaris entre els treballadors", ha assegurat. "L'1 de maig ens unim per sortir al carrer i reclamar millores socials i laborals", ha afegit. Durant la manifestació s'han pogut escoltar lemes com "Contra el capital, lucha obrera", "Muerte al Estado, viva la anarquía", "El pueblo organizado funciona sin Estado", "El pueblo unido funciona sin partidos" o "Hemos decidido, hemos acordado, que obrero despedido, patrón colgado".  En un comunicat, CGT de Barcelona ha remarcat que ara és molt necessari, com ho va ser anteriorment, que "la classe treballadora s'organitzi i prengui els carrers en defensa dels seus drets, de les seves llibertats, d'una igualtat real entre homes i dones, de la defensa del planeta i d'una forma de vida digne"

Summary: La CGT de Barcelona reclama al nou govern que "s'acabi la precarietat" i un nou marc de relacions laborals


El govern espanyol ha aprovat aquest dimarts un seguit de mesures de flexibilització fiscal per oferir a les empreses una liquiditat que, la ministra d'Economia, Nadia Calviño, ha xifrat en 1.100 milions d'euros. En concret, el govern espanyol permetrà que els treballadors autònoms amb un sistema de mòduls puguin tributar a través d'estimació directa durant el període afectat, ajustant així els pagaments "als ingressos reals". A més, el govern espanyol ha aprovat mesures per facilitar la renegociació o l'ajornament dels pagaments de lloguers de negocis, especialment els que siguin propietat de grans tenidors o empreses públiques, i es permetrà l'ús de la fiança per complementar possibles acords entre arrendadors i arrendataris. En concret, el govern espanyol ha anunciat la concessió d'una moratòria del pagament del lloguer en el cas que el propietari de l'immoble sigui una empresa o entitat pública d'habitatge o un gran tenidor. La pròrroga s'aplicarà de manera automàtica durant un màxim de quatre mesos.  En el cas que el propietari del local sigui un particular o un petit tenidor, l'inquilí podrà sol·licitar un ajornament "temporal i extraordinari" en el pagament de la renda. En aquest cas, el nou decret permet l'ús de la fiança per a què l'arrendatari pugui afrontar el pagament de la renda amb més liquiditat.  Entre les mesures fiscals aprovades, el govern espanyol també inclou una reducció del pagament fraccionat de l'IRPF i l'IVA de les empreses, permetent que es puguin descomptar a cada trimestre els dies de l'estat d'alarma. D'altra banda, l'executiu també permet condicionar el pagament dels deutes tributaris a l'accés a línies d'avals de l'ICO. És a dir, que un empresari podrà demanar que no es passi el cobrament dels tributs si pot acreditar que ha demanat una línia ICO, i haurà de pagar-los tan bon punt rebi els diners. El consell de ministres també ha aprovat que les línies de l'ICO puguin no només cobrir crèdits al sistema bancari, sinó també 'pagarés' del mercat de renda fixa de l'AIAF i al mercat alternatiu de renda fixa (MARF). Això podria ajudar a les empreses a col·locar els seus títols de deute a curt termini. L'executiu també indica que per facilitar el pagament de proveïdors s'habilita al consorci d'assegurances com a reassegurador de riscos, per donar una "major seguretat a totes les operacions comercials".

Summary: El govern espanyol flexibilitza el pagament d'impostos per injectar 1.100 MEUR en liquiditat a les empreses


La construcció a les comarques gironines comença a fer el tomb. La contractació d'habitatges nous a la demarcació –és a dir, aquelles obres que es preveuen engegar- ha deixat enrere els números negatius i ha pujat per primer cop d'ençà que va començar la crisi. Segons recull l'estadística que periòdicament elabora el Col·legi d'Aparelladors, l'any passat es van contractar 741 nous habitatges a les comarques gironines (un 61% més que el 2014, quan van ser-ne 460). El president del col·legi, Joaquim Romans, assegura que això dóna "expectatives" de feina al sector, perquè es tracta d'obres que es faran en els propers dos anys. D'altra banda, l'any passat a les comarques gironines van acabar-se 666 habitatges. La majoria, cases unifamiliars situades al Gironès i a les zones de costa.

Summary: La contractació d'habitatges nous a les comarques gironines puja per primer cop d'ençà que va començar la crisi


La Policia Local de Calafell ha denunciat a 70 conductors que es dirigien a les segones residències del municipi coincidint amb el que hauria d'haver estat l'inici de la campanya turística de Setmana Santa. En concret, els agents han aixecat 40 actes divendres i 30 més aquest dissabte. En l'operatiu, s'han tallat més de 20 accessos de la localitat amb patrulles policials a les principals entrades i s'han col·locat obstacles de formigons a carrers, que connecten amb altres municipis i a camins secundaris. L'alcalde, Ramon Ferré, ha assegurat que han fet retronar a casa els infractors i ha demanat, novament, que s'evitin els desplaçaments. "Encara que vinguin, no poden sortir de casa. És una mica absurd que s'exposin a una multa o a estendre el contagi precisament en una zona on no tenim molta gent afectada pel virus. Demanem que no es moguin de casa", ha insistit el batlle. Els controls policials es faran cada dia de Setmana Santa fins al dilluns de Pasqua.

Summary: La Policia Local de Calafell denuncia 70 conductors que es desplaçaven a segones residències per Setmana Santa


Els Mossos d'Esquadra van denunciar el 24 de juny un home de 30 anys, nacionalitat espanyola i veí de Sant Gregori (Gironès) com a presumpte autor d’un delicte de maltractament animal domèstic. Quatre dies abans la policia havia rebut l'avís d’una veïna d’un bloc de pisos d'aquest municipi que alertava de la situació d’un gos en una terrassa d’uns baixos. Segons la veïna, l'animal estava lligat des de feia dies a ple sol i no tenia aigua. Agents dels Mossos es van adreçar al lloc dels fets i van comprovar que el gos no es movia. Van fer gestions per localitzar el propietari i poder ajudar l'animal, que estava lligat amb una cadena molt curta. En no trobar-lo van decidir accedir a la terrassa a través del pati d’un veí. Amb tot, els esforços dels agents van ser infructuosos, perquè l'animal ja era mort. El propietari del gos va ser denunciat per un delicte de maltractament d’animal domèstic i el cos del gos es va dipositar en una clínica veterinària del poble a l’espera del pronunciament de l’autoritat judicial.

Summary: Els Mossos denuncien el propietari d’un gos que va morir després d'estar dies lligat a ple sol i sense aigua


El cap de cuina del Celler de Can Roca, Joan Roca, s'ha mostrat immensament feliç per haver estat guardonat amb el segon premi de la llista que elabora cada any la revista 'The World's 50 Best Restaurants' i que es va fer públic aquest dimarts a la nit.  Els germans han recordat amb orgull que des de fa deu anys estan entre els cinc millors restaurants del mon amb un guardó que reconeix l'esforç, la perseverança, el treball i el compromís de la seva cuina. El seu germà, el sommelier Josep Roca, ha afegit que estaven il·lusionats perquè sabien que havien treballat millor que l'any passat, "el Celler ara és millor que anys anteriors". D'altra banda, Joan Roca ha assenyalat que miren de viure l'èxit amb "la màxima normalitat"  i segueixen treballant com el primer dia, "independentment de guies i llistes".

Summary: Joan Roca: "Estem molt agraïts per un premi que reconeix l'esforç, la perseverança, el treball i el compromís"


La Fundació Mas Miró i la Creu Roja a Catalunya col·laboraran per tal d’obrir la residència d’estiu de l’artista, a Mont-roig del Camp (Baix Camp), a persones en risc de vulnerabilitat amb les quals treballa l’entitat social. El president de la Fundació Mas Miró, Fran Morancho, i el president de Creu Roja Catalunya, Josep Quitet, han signat un acord de col·laboració per dur a terme diverses accions per millorar l’estat emocional de les persones usuàries de la Creu Roja. D’aquesta manera, les dues entitats duran a terme diverses accions conjuntament per tal d’ajudar emocionalment les persones vulnerables a través de l’art i dels paisatges que van inspirar l’artista i que el van ajudar a superar una depressió.  Joan Miró va recuperar-se d’una depressió al mateix Mas Miró el 1911 i la voluntat és que aquest espai segueixi sent un espai curatiu de la mà de la Creu Roja, obrint les portes de la masia a persones vulnerables. Es tracta d’una iniciativa pionera que vol unir l’àmbit de la salut i el de la cultura i l’art. Mas Miró es presenta a persones en risc de vulnerabilitat com un espai refugi per tal de desenvolupar les seves capacitats emocionals a través de la creativitat, la lliure expressió, la relaxació o la concentració. Amb aquest acord es vol formalitzar els llaços de col·laboració entre ambdues entitats sense ànim de lucre a través d’accions conjuntes. La finalitat és donar una resposta davant la situació de crisi sanitària i social que actualment està succeint. En aquesta pandèmia provocada per la covid-19, Creu Roja ha atès més de 220.000 persones i ha dut a terme 420.000 intervencions directes amb accions d’inclusió social, de serveis assistencial i socials, amb especial atenció a col·lectius o a persones vulnerables. Un lligam històric La Creu Roja i Joan Miró mantenen un lligam històric i emocional. L’artista va passar gairebé invariablement tots els estius fins al 1976 en aquesta masia que els seus pares van comprar el 1911. Però a més, recorrent el mas i els paisatges de Mont-roig es poden reviure moments i fets que van marcar l’artista, tant personalment com artísticament. Un dels fets més impactants va ser l’accident ferroviari que va patir la seva única filla Maria Dolors l’any 1966, que va donar lloc a l’elaboració del “Tapís de Tarragona” a l’antic hospital de la Creu Roja, dirigit en aquell moment pel Dr. Orozco, per agrair-li l’atenció rebuda o la donació del quadre “Gràcies/Gracias” que és una de les obres més rellevants del Fons d’Art de la Creu Roja, únic dins el Moviment Internacional de la Creu Roja i de la Mitja Lluna Roja. La col·laboració entre la família Miró i la Creu Roja va continuar el 2016, quan Joan Punyet Miró, nét del mestre, va cedir una selecció d’obra gràfica de l’artista que es va subhastar a Christie’s de Londres, i va cedir-ne l’import de 50.000 euros recaptat per al projecte d’acollida de persones refugiades a Catalunya de la Creu Roja. Per aquesta iniciativa, el descendent de Miró i membre actual del Patronat de la Fundació Mas Miró va ser guardonat amb la màxima distinció de la Creu Roja: la medalla d’or.

Summary: Mas Miró i Creu Roja volen obrir la masia de l’artista a Mont-roig del Camp a persones en risc de vulnerabilitat


El Consorci de l'estany d'Ivars i Vila-sana (Pla d'Urgell) que considera que l'Ajuntament de Vila-sana ha portat a terme els treballs de construcció i adequació d'una àrea de lleure en una parcel·la de la seva propietat dins l'àmbit del Pla especial de protecció de la zona natural recuperada. En aquest sentit, ha informat al Departament de Territori i Sosteniblitat d'aquesta actuació per tal que l'avaluï i si s'escau n'ordeni la restitució de la realitat física preexistent. En concret s'ha fet una nova zona d'aparcament, s'han instal·lat taules de pícnic, un plafó informatiu, una tanca de fusta i s'han plantat 25 arbres. L'alcalde de Vila-sana, Joan Sangrà, considera que la informació que s'ha difós des del consorci ''no té ni cap ni peus'' i que en la reunió que es va celebrar ahir dilluns només es va acordar que es consultaria a Urbanisme.

Summary: El consorci de l'estany d'Ivars creu que Vila-sana ha construït un espai de lleure que no s'ajusta al Pla de protecció


"La notícia és que no hi ha notícia". Aquesta ha estat la reacció del cap de llista d'ERC a les properes eleccions generals, Gabriel Rufián, quan ha valorat la suspensió de la resolució independentista per part del Tribunal Constitucional (TC). Segons ell, l'Alt Tribunal s'ha convertit en "el braç armat d'un govern indecent i indigne que fa servir les institucions de l'Estat en contra del vot de la gent". La decisió d'admetre a tràmit el recurs del govern espanyol era tan previsible per als republicans, que "l'estrany hagués estat que un TC presidit per un exmilitant del PP estigués d'acord amb el mandat inequívoc del poble català: construir una república independent". En tot cas, Rufián ha subratllat que "la bona notícia" és que la decisió del TC no atura el procés, ja que amb la resolució independentista del passat 9 de novembre "Catalunya va decidir obeir-se a sí mateixa".

Summary: ERC afirma que el TC s'ha convertit en el "braç armat d'un govern indecent i indigne"


Kindle ha obert la primera floristeria digital Amazon per Sant Jordi i regala durant una setmana als seus usuaris el llibre recopilatori 'El regalo de leer'. Aquest recull és un seguit de textos personals i inèdits sobre què significa llegir per 30 autors. Entre aquests hi ha María Dueñas, Dolores Redondo, Matilde Asensi, Elísabet Benavent, Javier Castillo, Marcos Chicot, Fernando Gamboa, Noah Gordon, Megan Maxwell, Arturo Pérez-Reverte i Santiago Posteguillo. A més, per seguir amb la tradició, el llibre va acompanyat amb il·lustracions de diferents roses dissenyades per Las Rayadas. A la parada de Kindle, que té forma d'hivernacle, situada al Palau Robert de Barcelona, els assistents poden veure durant tot el dia les seves il·lustracions i participar en diverses activitats. La responsable de continguts de Kindle Espanya, Betty Argiles, ha explicat, en declaracions a l'ACN, que al llibre 'El regalo de leer' hi ha textos inèdits dels autors i els hi han preguntat què significa llegir per ells i són "textos personals i inèdits que els han unit amb les il·lustracions i és gratuït" pels seus clients. Com en el llibre, els assistents que s’han apropat han expressat en un mural què significa per a ells llegir.  Durant tot el dia estarà obert a més missatges i hi haurà la possibilitat que els visitants obtinguin un marca pàgines firmat en exclusiva tant pels autors com per les il·lustradores de Las Rayadas, Ester y Sandra Córcoles.  Argiles ha assegurat que la pluja i el mal temps no ha dificultat l'afluència d'assistents a la seva parada que es troba dins un hivernacle, que protegeix de la pluja.

Summary: Kindle obre la primera floristeria digital Amazon per Sant Jordi i regala un llibre sobre el significat de llegir


Les ajudes públiques a empreses d'Espanya representen el 4% de les aprovades per la Comissió Europea en el marc de la crisi per la covid-19. Segons ha explicat la vicepresidenta de la Comissió Europea Margrethe Vestager, l'executiu europeu ja ha donat llum verda a dos bilions d'euros en ajudes d'estat. Segons ha detallat, el 47% de les sol·licituds aprovades són d'Alemanya, seguida d'Itàlia, amb el 18%, i de França, amb el 16%. En quart lloc hi ha Espanya, amb "poc més d'un 4%", seguida del Regne Unit. En total, Brussel·les ha donat llum verda a 175 sol·licituds dels estats des de mitjans de març, quan va aprovar el marc temporal per flexibilitzar la normativa per permetre als governs donar suport a les empreses en el marc de la pandèmia.  Segons ha explicat Vestager en una compareixença per videoconferència a la comissió d'Economia de l'Eurocambra, el pla per rellançar l'economia europea que es presentarà dimecres també preveu un "nou instrument" per garantir la solvència de les empreses i ajudar-les amb la recapitalització. "Estarà destinat als països que més ho necessitin", ha apuntat. "La recuperació econòmica només tindrà èxit si aconseguim tornar a un mercat no fragmentat", ha advertit la vicepresidenta de la Comissió davant el risc que la flexibilització de les ajudes d'estat "fragmenti" l'eurozona per les diferents capacitats fiscals dels estats. "La nostra prosperitat depèn del fet que puguem comerciar entre nosaltres", ha advertit Vestager, que ha remarcat que el mercat intern és "el major contribuïdor al creixement, la prosperitat i la competitivitat" de la zona euro.  D'altra banda, Vestager ha insistit que cal una taxa digital a Europa. "Esperem que hi hagi un consens global, però és molt important  que a Europa tinguem una proposta per construir aquest consens", ha assenyalat la vicepresidenta de la Comissió, que ha remarcat que "les companyies que fan negoci a Europa han de pagar a Europa".

Summary: Les ajudes públiques a empreses d'Espanya representen el 4% de les aprovades per Brussel·les


El Ministeri de l'Interior guarda silenci i no desvetllarà detalls sobre l'operatiu policial previst per si Carles Puigdemont torna per ser investit. Aquest dimarts el ministre de l'Interior, Juan Ignacio Zoido, va reconèixer que estan dissenyant un ampli dispositiu de la mà d'experts de la Guàrdia Civil i la policia espanyola per interceptar i detenir Puigdemont si decideix tornar per al ple. Va assegurar que estaven preveient totes les opcions per terra, mar i aire o, fins i tot, que pugui entrar al Parlament amagat en el maleter d'un cotxe. Poques hores després, però, Zoido s'ha mostrat menys receptiu i, a preguntes dels periodistes a l'entrada de la comissió d'Interior, ha assegurat que els dispositius policials estan "per ser dissenyats i executats però mai explicats". Fonts del ministeri, asseguren que no es facilitaran dades de reforços ni efectius que treballin en aquest dispositiu especial.

Summary: El Ministeri de l'Interior guarda silenci i no desvetlla detalls de l'operatiu policial previst per si torna Puigdemont


La portaveu de Cs al Parlament, Lorena Roldán, ha assegurat aquest dijous que les formacions que els últims dies han demanat eleccions a Catalunya estan "més preocupades pels vots que per les persones". En una roda de premsa telemàtica, Roldán ha argumentat que no creu que s'hagin de convocar uns comicis a curt termini perquè la prioritat ha de ser "salvar vides" i "llocs de feina". Així, ha alertat que hi hagi partits que en plena crisi sanitària estiguin "més  preocupats pel joc de cadires que per una altra cosa". Dos anys després de la investidura del president de la Generalitat, Quim Torra, Roldán ha dit que ha estat un temps per "oblidar" i els ha demanat "unitat" i "lleialtat" amb l'Estat per gestionar la pandèmia de la Covid-19.  La formació liberal ha opinat que el segon aniversari de la investidura mostra com el Govern només ha deixat "desafiaments" i "problemes" per resoldre. Roldán ha argumentat que al llarg d'aquests dos anys, Cs ha denunciat les dificultats socials per les que passa Catalunya i ha criticat que s'hagi "augmentat" el nombre de nens que viuen en risc d'exclusió social. "La situació es veu agreujada pel coronavirus. Moltes famílies ho passen malament", ha afegit.   Reunió amb la consellera Chacón La líder de Cs a Catalunya ha defensat que la prioritat dels polítics ha de ser abordar els problemes socials. Per això ha justificat la celebració d'un ple monogràfic per la reconstrucció. Roldán ha explicat que aquest dimecres s'han reunit amb la consellera d'Empresa i Coneixement, Àngels Chacón, per parlar de les properes mesures que s'han d'impulsar. En aquesta trobada Cs ha presentat una bateria de mesures per a diferents àmbits econòmics per reduir-ne l'impacte de la crisi. Entre les mesures que Cs va proposar a la reunió amb la consellera Chacón hi ha eliminar tràmits burocràtics per posar en marxa negocis, establir protocols de seguretat pel comerç o oferir formacions pels treballadors per la descontaminació dels comerços. La formació ha recollit les propostes després d'haver reunit amb diversos sectors econòmics i productius afectats per la pandèmia.  Pressupostos 2021 Roldán ha insistit que el Govern ha de començar a treballar amb "urgència" amb els pressupostos de 2021. Després de recordar que els comptes de 2020 són "paper mullat" perquè contemplen unes previsions econòmiques "que no es compliran", ha dit que seran "responsables" perquè cal "aparcar diferències ideològiques" i abordar els pressupostos de 2021. "Mà estesa per ajudar en la crisi sanitària", ha expressat mentre apuntava que així ho havia transmès a la consellera Chacón.  Nova pròrroga estat d'alarma, pendents dels experts  La també senadora de Cs ha dit que la formació no pot avançar-se en si hi ha d'haver una nova pròrroga de l'estat d'alarma i si aquesta ha de ser d'un mes o de 15 dies de duració. Roldán ha argumentat que encara no han rebut cap proposta formal del govern espanyol i que, igualment, hauran d'esperar a conèixer els criteris dels experts per poder decidir com s'ha de gestionar el desconfinament. D'altra banda, el partit també ha vist amb bons ulls les propostes que ha fet el Govern perquè alguns territoris passin a la fase 1 i d'altres es quedin a la 0.  Pel que fa a la polèmica pel pagament d'un aparthotel a la presidenta de la Comunitat de Madrid, Isabel Díaz Ayuso, ha defensat que el cost del servei no l'abonaran els comptes públics i ha dit que si hi hagués algun tipus de "sospita" Cs ho faria investigar.  De la manifestació espontània que es va celebrar aquest dimecres en un barri de Madrid contra el confinament, ha dit que entén que la gent passi un mal moment amb "nerviosisme". Ha demanat "responsabilitat" i que la ciutadania respecti les mesures de distanciament social.

Summary: Cs creu que les formacions que demanen eleccions a Catalunya "estan més preocupades pels vots que per les persones"


El síndic de greuges de Catalunya, Rafael Ribó, ha visitat aquest dimarts al matí l'expresidenta del Parlament català, Carme Forcadell, a la presó de Mas d'Enric, al Catllar (Tarragonès), on està tancada de manera preventiva en el marc del judici contra l'independentisme arran del referèndum de l'1-O. Ribó ha aprofitat que l'equip del mecanisme de prevenció contra la tortura a les presons de la Sindicatura actuava en aquest centre penitenciari per trobar-se amb Forcadell. No han transcendit detalls sobre la conversa. La visita ha estat breu i compromisos posteriors han fet que el síndic no es pogués quedar a dinar a la presó, com sí ha fet la resta de l'equip d'aquest mecanisme, en el que suposa una mesura per supervisar els menús dels centres penitenciaris.

Summary: El Síndic de Greuges visita Carme Forcadell a la presó de Mas d'Enric


El jutjat d'instrucció número 5 de Tortosa està investigant tretze persones, deu de les quals agents dels Mossos d'Esquadra, per suposades irregularitats en les subhastes de vehicles embargats. Segons ha pogut saber l'ACN, entre els investigats també estaria el director de l'oficina de Tresoreria de Seguretat Social de Tortosa i alguns familiars dels agents. El jutjat ha citat a declarar els tretze investigats el pròxim mes de gener pels delictes de tràfic d'influències, negociació i activitat prohibida a funcionari públic, i abús a l'exercici de la seva funció. La investigació es va iniciar per part de la Divisió d'Assumptes Interns dels mateixos Mossos d'Esquadra arran d'una denúncia anònima.  La causa està oberta des del passat 25 de febrer quan el Departament d'Assumptes Interns dels Mossos d'Esquadra va iniciar la investigació arran d'una denúncia anònima sobre possibles irregularitats en el procediment de subhasta que es fan dels vehicles embargats per la Seguretat Social a alguns deutors. Segons fonts pròximes al cas, alguns vehicles embargats per a Tortosa i que, posteriorment, es subhasten, podrien haver estat adquirits per agents dels Mossos o de familiars.  Segons ha informat la Direcció General de la Policia en un comunicat aquest dijous, el passat 15 d'abril, la Fiscalia de Tarragona va requerir als Mossos d'Esquadra perquè iniciessin una investigació arran d'una informació anònima i que també alertava de les mateixes irregularitats. Setmanes després, el 8 de maig, la Fiscalia va traslladar tota la informació del cas al jutjat d'instrucció número 5 de Tortosa, que va obrir diligències prèvies i va acordar el secret de les actuacions, fins el passat 23 de novembre que es va aixecar el sumari. Habitualment, els cotxes embargats i destinats a subhasta pública es fan arribar al dipòsit que la Tresoreria de la Seguretat Social té a Tarragona on la gent que després hi participa pot veure l'estat dels vehicles. Les declaracions judicials, previstes pel mes de gener, intentaran esclarir el motiu pel qual alguns dels cotxes embargats a Tortosa no es van traslladar al dipòsit de Tarragona, i si el procediment de subhasta pública va ser el correcte i no va haver-hi frau de llei.

Summary: Un jutjat de Tortosa investiga deu agents dels Mossos per irregularitats en les subhastes de vehicles embargats


La Rambla Nova de Tarragona bull d’activitat amb la presència d’unes 160 parades que atreuen milers de tarragonins que busquen llibres i roses per Sant Jordi. El temps ha anat millorant al llarg del matí i el temporal dels darrers dies ha quedat enrere per goig dels llibreters, que esperen vendes superiors a les d’altres diades pel fet que enguany no han pogut obrir els dos dies previs pel fet de ser festius. Als taulells els llibres vinculats al procés i especialment els dels polítics independentistes empresonats, com ‘Contes des de la presó’ d’Oriol Junqueras, sembla que agafen protagonisme, juntament amb novetats locals com ‘El Nen de Prades, el guerriller de la terra roja’, de Robert Vallverdú. Les floristeries també confien que sigui un bon Sant Jordi.

Summary: La millora del temps anima els tarragonins a omplir la Rambla Nova per Sant Jordi


L'atur va pujar en 6.476 persones a l'octubre a les comarques de Barcelona i la xifra de desocupats es va situar en 283.743, segons ha informat aquest dimarts el Ministeri de Treball. Es tracta d'una pujada del 2,34% mensual. En comparació amb el mateix mes de l'any passat, l'atur va baixar en 1.602 persones, un 0,56% menys. Aquesta pujada mensual arriba després que al setembre es reduís el nombre de desocupats en 2.240 persones. Del total de desocupats, 121.885 eren homes i 161.858 dones. D'altra banda, 21.728 eren menors de 25 anys.  El sector serveis va liderar la pujada d'aturats, amb 5.037 més després de la fi de l'època estival. A la indústria es van registrar 586 desocupats més, a l'agricultura 327 i 561 que no tenien feina anteriorment. En canvi, la construcció va tenir una reducció de 35 aturats.  D'altra banda, es van registrar 245.155 contractes, un 3,86% més que el mes anterior.

Summary: L'atur puja en 6.476 persones a l'octubre a les comarques de Barcelona i la xifra de desocupats se situa en 283.743


L'Assemblea d'extreballadors del Consell de Diplomàcia Pública de Catalunya (Diplocat) denuncia que el govern espanyol "s'extralimita en les seves funcions" liquidant l'entitat, fins i tot en les que li atorga l'article 155. En un comunicat fet públic aquest dilluns coincidint amb el tancament efectiu del Diplocat, els extreballadors lamenten la seva desaparició i que qui decideixi "la necessitat" que existeixi o no hagi estat el govern del PP, un partit que, recorden, és "minoritari" a Catalunya. "L'article 155 no habilita l'Estat a dissoldre organismes autonòmics, ja que les mesures han de ser temporals i no definitives", afirmen. Justifiquen que la decisió del govern vulnera també la Constitució i asseguren que el Diplocat era un consorci públic-privat "totalment legal i legítim". En el text denuncien també que el tancament és una decisió "injusta, arbitrària i contrària als interessos de Catalunya" i neguen que fos creada amb "finalitats secessionistes". Per tot plegat, demanen també al nou Govern que es formi a Catalunya "que torni a crear Diplocat o una entitat similar" com a eina "d'internacionalització dels valors i les potencialitats del país útil i eficaç". En el comunicat, els treballadors acomiadats asseguren que el Diplocat treballa des del 2012 amb l'objectiu de "vetllar per la imatge i el prestigi de Catalunya i les seves institucions, entitats i actius arreu del món". Neguen que la tasca de la institució tingui a veure amb les delegacions del Govern a l'exterior i discrepen que "l'única finalitat" del Diplocat tingui relació amb "el procés secessionista". En aquest sentit, exposen que l'entitat és hereva del Patronat Català Pro Europa (1982) i del Patronat Catalunya Món (2007) i que entre les activitats de l'any passat consten "debats sobre diplomàcia municipal" o sobre polítiques d'integració dels refugiats, entre altres. "Recordem que les activitats destinades a explicar la situació política de Catalunya a l'exterior sovint s'han organitzat a petició d'universitats i think tanks estrangers interessats per Catalunya", justifiquen argumentant que en aquestes jornades "mai no s'ha pres partit a favor o en contra de la independència". Pluralitat de veus Segons diuen els antics empleats, el Diplocat ha convidat a persones que s'oposen "obertament" al procés sobiranista. "En les jornades organitzades a l'estat espanyol, sempre s'ha convidat tots els partits a prendre-hi part, donant lloc algun cop a taules en què la majoria era clarament contrària a la secessió", afirmen. El criteri a seguir, diuen, sempre ha estat "garantir la pluralitat d'opinions": "Destaquem que els partits que ara defensen l'aplicació del 155 i, per tant, l'extinció del Diplocat, han participat regularment en les activitats de l'entitat".

Summary: Els extreballadors del Diplocat diuen que la liquidació de l'entitat és "injusta i arbitrària"


L’Ajuntament de Barcelona preveu per aquest estiu 26 noves actuacions per ampliar la infraestructura de carrils bici a la ciutat i millorar-ne la seguretat. En el marc del Pla de Mobilitat Urbana que es va començar a aplicar al 2015 i que inclou l’Estratègia de la Bicicleta, s’ha incrementat la xarxa de quilòmetres de carrils bici en un 31%, passant de 116 a 152 fins ara. Segons Mercedes Vidal, regidora de mobilitat de l’Ajuntament de Barcelona, es tracta d’una de les prioritats del consistori davant l’increment de ciclistes a la ciutat, que enguany ha estat d’un 14%. “Això ens empeny a fer un esforç extra en adaptar la infraestructura de la ciutat a aquest ús cada vegada més quotidià” ha afirmat. Fins ara, el projecte ha requerit una inversió de 5,5 milions d’euros.   El pla de l’Ajuntament inclou diverses actuacions no només per ampliar, sinó per reforçar la seguretat de la infraestructura de carrils bici arreu de la ciutat. L’objectiu del Pla de Mobilitat Urbana 2013-2018 és fomentar els desplaçaments a peu, en transport públic i en bici i reduir els que fan servir el transport privat fins a un 21%.  D’una banda, durant aquest estiu i setembre es treballarà en la construcció d'una desena de nous carrils bici per a millorar la connexió de tota la ciutat, com ara al carrer Josep Carner; la intersecció París – Londres; el carrer Ganduxer; l'avinguda Pau Casals; Esteve Terrades; Rio de Janeiro; Sant Antoni Maria Claret-Indústria-Biscaia; Degà Bahí; Sardenya – Ramon Trias Fargas. Entre les actuacions destaca el nou carril bici en construcció que comunicarà Barcelona amb el municipi d’Esplugues de Llobregat. A més, es faran treballs d'obra civil d'instal·lació de semàfors al carrer Dr. Fleming, prèvia a la implantació d'un carril bici.  D’altra banda, el pla inclou baixar alguns carrils bici a la calçada per millorar les condicions de seguretat. En aquest sentit, les tres principals actuacions ja realitzades han estat al Passeig de Sant Joan, al Passeig Pujades i al Fòrum, on el nou carril bici uneix la Diagonal amb el Campus Universitari del Besòs. Actualment, el 80% dels carrils bici de la ciutat ja transcorren per la calçada.  En el marc del projecte, també s’han implantat carrils bici unidireccionals on la circulació és també unidireccional. Aquestes actuacions augmenten la seguretat però també permeten una major fluïdesa perquè les bicicletes “acompanyen la resta de vehicles i segueixen la mateixa semaforització” segons la regidora. Destaquen les actuacions a París - Londres, Sant Antoni Maria Claret – Indústria i Marina – Sardenya.   Abans de finalitzar l’any es preveu la construcció de 21 carrils nous. La intenció és que amb aquesta ampliació de la xarxa, tots els ciutadans comptin amb un carril bici a menys de 300 metres de casa seva.  Vidal ha destacat el valor d’un mitjà de transport que “afavoreix a la resta de la ciutat perquè és mobilitat sostenible, no contamina, no contribueix a les emissions de gasos contaminants, i a més és mobilitat activa que afavoreix la salut de la ciutadania”. A més, la regidora ha destacat la rendibilitat de la inversió en carrils bici, si bé “la millora en estàndards de seguretat, senyalització i separació poden haver encarit els carrils respecte altres mandats”.

Summary: Barcelona preveu per aquest estiu 11 noves actuacions per seguir ampliant la xarxa de carrils bici a la ciutat


L'associació Jutges i Jutgesses per a la Democràcia ha exigit la "dimissió immediata" de president de la Sala Tercera del Tribunal Suprem, Luís María Díez-Picazo, que ha paralitzat la sentència sobre els impostos de les hipoteques elevant la decisió al ple. L'associació lamenta que la decisió no té precedents i li retreuen que hauria d'haver portat l'assumpte al ple si considerava que era tan rellevant abans de la sentència però mai després. L'acusen d'haver fet una "gestió nefasta" i d'haver perjudicat la imatge de la justícia. També s'ha posicionat en contra de la decisió de Díez-Picazo una altra de les grans associacions espanyoles, la Francisco de Vitòria, que demana explicacions i lamenta que l'actuació "insòlita" del president de la sala compromet la independència judicial. .  Jutges i Jutgesses per a la Democràcia –la segona associació més important de l'Estat i de tendència progressista- ha exigit la dimissió del president de la Sala Tercera, Luís María Díez-Picazo, després d'haver frenat la sentència de la setmana passada que establia que les despeses de la signatura d'una hipoteca les havia de pagar el banc i no els clients El president de la Secció Tercera (de la que formen part els sis magistrats que van dictar la sentència) no va trigar ni 24 hores en fer una maniobra per frenar l'aplicació d'aquesta sentència. Luís María Díez-Picazo va emetre un comunicat divendres on anunciava que portava aquesta decisió al ple de la Sala Tercera per debatre quina era la jurisprudència que s'havia d'aplicar, si la de febrer (els impostos els paguen els clients) o la d'aquesta setmana, que l'impost repercuteix en el banc.  Les dues associacions han afirmat que és una decisió "sense precedents" ja que un president de sala pot elevar un assumpte pendent per debatre'l en ple si considera que és molt rellevant però sempre abans que es dicti sentència, i no després.  Actuació sense precedents  Des de Jutges i Jutgesses per la Democràcia li retreuen que ja tenia coneixement que hi havia un recurs pendent que havia de determinar qui pagava els impostos (si el banc o el client) perquè ell mateix en va signar l'admissió a tràmit al gener. Es tracta del recurs presentat per l'entitat municipal d'habitatge de l'ajuntament madrileny de Rivas Vaciamadrid que ha donat lloc a la sentència.  En un comunicat molt crític, consideren que el president és "responsable únic i exclusiu" d'aquesta decisió que, segons apunten, ha generat "alarma social i desconcert" en la ciutadania que ara no saben què fer amb les seves hipoteques. A més, creuen que genera inseguretat jurídica i que ha usat "indegudament" les facultats legals que li atorga la legislació com a president de sala i ha "posat en dubte la imparcialitat i independència dels jutges", deixant una "imatge lamentable" de la professió.  Des de l'associació judicial Francisco de Vitòria també consideren que la decisió el president és "insòlita" i que crea "confusió", a banda de no contribuir a la imatge de la independència del poder judicial. "La independència judicial mereix el màxim respecte i protecció de tots, especialment dels càrrecs orgànics", recull el comunicat.

Summary: Jutges per a la Democràcia exigeix la dimissió del president de la sala que ha paralitzat la sentència de les hipoteques